દેશના લોખંડી રાજપુરુષ, ગુજરાતના મહાન સપૂત અને દેશને એક તાંતણે બાંધવાનું અનન્ય કાર્ય કરનાર દીર્ઘદ્રષ્ટા સરદાર વલ્લભભાઈ પટેલની ૧૮૨ મીટરની, વિશ્વની સૌથી ઊંચી પ્રતિમાનું નિર્માણ કરીને સાચા અર્થમાં તેમનું તર્પણ કરવાનું લોકલાડીલા વડાપ્રધાન શ્રી નરેન્દ્રભાઈ મોદીજીનું સપનું સાકાર થયું છે. ‘સ્ટેચ્યુ ઓફ યુનિટી’નું નિર્માણ સમયબદ્ધ રીતે પૂર્ણ કરાવવામાં લોકપ્રિય મુખ્યમંત્રી વિજયભાઈ રૂપાણીએ રાત-દિવસ એક કર્યા છે. આ રીતે ભારતીય જનતા પક્ષ અને તેના નેતૃત્વે નહેરુ-ગાંધી પરિવાર અને કોંગ્રેસ દ્વારા હંમેશા ઉપેક્ષિત રખાયેલી સરદાર સાહેબની પ્રતિભા અને રાષ્ટ્રસેવાને સાચા અર્થમાં આદર-સન્માન અને યથોચિત્ત શ્રધ્ધાંજલિ અર્પણ કરી છે તેમ ભાજપ અગ્રણી, ગુજરાત પવિત્ર યાત્રાધામ વિકાસ બોર્ડના પૂર્વ-ઉપાધ્યક્ષ અને પક્ષના સૌરાષ્ટ્ર-કચ્છ પ્રવક્તા શ્રી રાજુભાઇ ધ્રુવે એક નિવેદનમાં જણાવ્યું છે. આવતીકાલે ૩૧મી ઓક્ટોબરના રોજ અખંડ ભારતના શિલ્પી સરદાર વલ્લભભાઇ પટેલની ૧૪૩મી જન્મજયંતીના અવસરે આપણે સહુ એક ઐતિહાસિક ઘટનાના સાક્ષી બનવા જઇ રહ્યા છીએ ત્યારે આ એક એવો પ્રસંગ ઉજવાઈ રહ્યો છે જેમાં સરદાર પટેલ જેવા વિરાટ વ્યક્તિત્વને તેવાજ વિરાટ સ્મારક દ્વારા વડાપ્રધાન મોદીજી પોતાના સ્વપ્નરૂપ ‘સ્ટેચ્યુ ઓફ યુનિટી’નું રાષ્ટ્રાર્પણ કરવા જી રહ્યા છે.